বাতিল নোট বদলাতে এসে হয়রানি। তারই প্রতিবাদে বৃহস্পতিবার কলকাতায় রিজার্ভ ব্যাঙ্কের (আরবিআই) দফতরের সামনে বিক্ষোভ দেখালেন বিদেশ থেকে ফেরা ভারতীয়দের একাংশ। গুজব শুনে লাইনে দাঁড়িয়ে জটিলতা বাড়ালেন নোট বাতিলের সময় দেশে থাকা মানুষও। 
আরবিআই কর্তৃপক্ষ বিজ্ঞপ্তি দিয়ে জানিয়েছিলেন, আজ, শুক্রবার পর্যন্ত বিভিন্ন রাজ্যের আরবিআইয়ের শাখায় বাতিল নোট বদল করা যাবে। কিন্তু সেই সুযোগ পাবেন নোট বাতিলের সময় যাঁরা দেশে ছিলেন না এবং অনাবাসী ভারতীয়েরা। সেই অনুযায়ী এদিন সকাল থেকেই ডালহৌসিতে আরবিআইয়ের আঞ্চলিক শাখার সামনে ভিড় জমিয়েছিলেন হাজারখানেক মানুষ। অভিযোগ, ব্যাঙ্ক বন্ধ হওয়ার নির্ধারিত সময়ের আগেই প্রধান দরজা বন্ধ করে দেওয়া হয়। এরপরই আরবিআইয়ের সামনে বসে পড়েন নোট বদলাতে আসা মানুষদের একাংশ। বিকেল পর্যন্ত চলে বিক্ষোভ। 
সৌদি আরবের একটি হোটেলে সাফাইকর্মীর কাজ করেন মুর্শিদাবাদের লালগোলার বাসিন্দা শেখ তাজমুল হক। বাবার মৃত্যুর খবর পেয়ে চলতি সপ্তাহে দেশে ফিরেছেন তিনি। তাজমুলের কথায়, ‘‘আমার কাছে পুরনো ৫০০ এবং ১০০০ টাকার নোটে ২০ হাজার টাকা রয়েছে। গত তিনদিন ধরে নোট বদল করার জন্য আসছি। লাভ হচ্ছে না।’’ তাঁর বক্তব্য, ‘‘আরবিআইয়ের কর্মচারীরা বলছেন, বিমানবন্দরের কাস্টমস সার্টিফিকেট লাগবে। কিন্তু আমরা কেউই এই নিয়মের কথা জানতাম না। বিমানবন্দরেও এই সংক্রান্ত কোনও বিজ্ঞপ্তি চোখে পড়েনি!’’ 
এদিকে সকলকে নোট বদলের সুযোগ দেওয়া হচ্ছে মনে করে এদিন অনেকেই লাইনে দাঁড়িয়ে পড়েন। বিক্ষোভ দেখাতে থাকেন তাঁরাও। হালিশহরের বাসিন্দা পেশায় সব্জি বিক্রেতা জয়প্রকাশ রায় বলেন, ‘‘আমার মা গুরুতর অসুস্থ থাকায় আগে নোট বদল করতে পারিনি। তিনদিন ধরে রোজ এখানে এসে হত্যে দিয়ে               পড়ে রয়েছি।’’ 
আরবিআইয়ের কলকাতা শাখার এক আধিকারিক জানিয়েছেন, নোট বাতিলের সময় যাঁরা দেশে ছিলেন এখনকার সুযোগ তাঁদের জন্য নয়। গুজব শুনে এদিন অনেকে লাইনে দাঁড়িয়ে পড়েছিলেন। তাতে              জটিলতা বেড়েছে।